Keywords

Summary



Keywords

1. Uute liikmesriikide ühinemine Euroopa Liiduga – 2005. aasta ühinemisakt – Bulgaaria – Bulgaaria üliõpilaste võimalus pääseda üleminekuperioodil tööturule – Direktiivi 2004/114 tingimustest piiravamad tingimused – Vastuvõetamatus

(2005. aasta ühinemisakt, VI lisa punkti 1 lõike 2 esimene lõik ja artikkel 14; nõukogu direktiiv 2004/114)

2. Õigusaktide ühtlustamine – Kolmandate riikide kodanike riiki lubamine õpingute, õpilasvahetuse, tasustamata praktika või vabatahtliku teenistuse eesmärgil – Direktiiv 2004/114 – Siseriiklikud õigusnormid, mille kohaselt tuleb enne töölevõtmise loa andmist süstemaatiliselt kontrollida tööturu olukorda – Vastuvõetamatus

(Nõukogu direktiiv 2004/114, artikkel 17)

Summary

1. Bulgaaria Vabariigi ja Rumeenia Euroopa Liitu vastuvõtmise tingimusi ja korda käsitleva protokolli VI lisa punkti 1 alapunkti 14 tuleb tõlgendada nii, et Bulgaaria üliõpilastele tööturule juurdepääsu võimaldamise tingimused ei saa alates 12. jaanuarist 2007 kuni sama protokolli VI lisa punkti 1 lõike 2 esimeses lõigus ette nähtud üleminekuperioodi lõpuni olla direktiivis 2004/114 (kolmandate riikide kodanike riiki lubamise kohta õpingute, õpilasvahetuse, tasustamata praktika või vabatahtliku teenistuse eesmärgil) nimetatud tingimustest piiravamad.

Bulgaaria kodanikel oli alates selle tähtaja lõpust, mis oli liikmesriikidele antud direktiivi 2004/114 ülevõtmiseks, nimelt alates 12. jaanuarist 2007 õigus saada tööturule juurdepääs tingimustel, mis ei olnud piiravamad direktiivis 2004/114 kolmandate riikide kodanike suhtes sätestatud tingimustest. Seetõttu, kui kolmanda riigi kodanikust üliõpilasele tuleb liikmesriigi tööturule juurdepääsu võimaldada direktiivis 2004/114 ette nähtud viisil, siis tuleb Bulgaaria üliõpilasele sellist juurdepääsu võimaldada vähemalt sama soodsatel tingimustel ning peale selle peab viimast kolmandate riikide kodanikest üliõpilastele eelistama.

(vt punktid 31, 35 ja 36, resolutsiooni punkt 1)

2. Siseriiklik õigusnorm, milles nähakse ette, et tööturu olukorda tuleb kontrollida süstemaatiliselt ning töölevõtmise loa andmine on lubatud üksnes siis, kui vaba töökoha jaoks, millele taotluses märgitud välismaalane peaks tööle asuma, ei ole ei oma kodanikku ega tööturul olemasolevat välismaalast, kes oleks valmis ja võimeline nimetatud tööd tegema, on Bulgaaria kodanike suhtes alates 12. jaanuarist 2007 kuni Bulgaaria Vabariigi ja Rumeenia Euroopa Liitu vastuvõtmise tingimusi ja korda käsitleva protokolli VI lisas ette nähtud üleminekuperioodi lõppemiseni piiravam kui direktiivis 2004/114 (kolmandate riikide kodanike riiki lubamise kohta õpingute, õpilasvahetuse, tasustamata praktika või vabatahtliku teenistuse eesmärgil) kolmandate riikide kodanike suhtes ette nähtud sätted.

Niisugune siseriiklik õigusnorm ei ole direktiiviga 2004/114, eriti selle artikliga 17 kooskõlas, kuna selle kontrolli läbiviimisel tuleb arvestada tööturu olukorraga, ilma et oleks vaja tõendada eriolukorra olemasolu, mis õigustab tööturu olukorra arvestamist.

Mis puudutab siseriikliku õigusnormi sätet, mille kohaselt asjaomase liikmesriigi halduspiirkonna suhtes määratud piirarvu ületamisel võib kolmanda riigi kodaniku jaoks anda töölevõtmise luba üksnes juhul, kui lisaks süstemaatiliselt läbiviidavale tööturu olukorra ja arengu kontrolli läbiviimisele on täidetud lisatingimused, siis kuna direktiiviga 2004/114 on selline süstemaatiliselt läbiviidav kontroll vastuolus, on a fortiori keelatud ka siseriiklikud meetmed, mis lähevad sellest kaugemale.

(vt punktid 43–45, resolutsiooni punkt 2)